CELEX: 32019D0691
Language: el
Date: 2019-05-02 00:00:00
Title: Απόφαση (ΕΕ) 2019/691 της Επιτροπής, της 2ας Μαΐου 2019, για την έγκριση, σύμφωνα με το άρθρο 4 παράγραφος 5 του εκτελεστικού κανονισμού (ΕΕ) 2018/574, στους οικονομικούς φορείς να χρησιμοποιούν τις υπηρεσίες άλλου εκδότη αναγνωριστικών κωδικών (Κείμενο που παρουσιάζει ενδιαφέρον για τον ΕΟΧ)

3.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 116/80
               
            
         ΑΠΟΦΑΣΗ (ΕΕ) 2019/691 ΤΗΣ ΕΠΙΤΡΟΠΗΣ
         της 2ας Μαΐου 2019
         για την έγκριση, σύμφωνα με το άρθρο 4 παράγραφος 5 του εκτελεστικού κανονισμού (ΕΕ) 2018/574, στους οικονομικούς φορείς να χρησιμοποιούν τις υπηρεσίες άλλου εκδότη αναγνωριστικών κωδικών
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (1), και ιδίως το άρθρο 15,
         Εκτιμώντας τα ακόλουθα:
         
                     (1)
                  
                  
                     Η οδηγία 2014/40/ΕΕ και ο εκτελεστικός κανονισμός (ΕΕ) 2018/574 (2) καθορίζουν το νομικό πλαίσιο για τη θέσπιση ενωσιακού συστήματος ιχνηλασιμότητας για τα προϊόντα καπνού. Σε ενωσιακό επίπεδο, οι δράσεις αυτές εφαρμόζουν επίσης το άρθρο 8 του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαισίου της Παγκόσμιας Οργάνωσης Υγείας για τον έλεγχο του καπνού (3), το οποίο έχει κυρωθεί από την Ευρωπαϊκή Ένωση (4) και προβλέπει τη θέσπιση ενός παγκόσμιου συστήματος παρακολούθησης και εντοπισμού για τα προϊόντα καπνού.
                  
               
                     (2)
                  
                  
                     Προκειμένου να καταστεί δυνατή η παρακολούθηση και ο εντοπισμός όλων των προϊόντων καπνού σε ολόκληρη την Ένωση, το άρθρο 15 παράγραφος 1 της οδηγίας 2014/40/ΕΕ απαιτεί από τα κράτη μέλη να εξασφαλίζουν ότι όλες οι μονάδες συσκευασίας των εν λόγω προϊόντων επισημαίνονται με έναν μοναδικό αναγνωριστικό κωδικό. Δυνάμει του άρθρου 15 παράγραφος 13, η απαίτηση αυτή θα ισχύει για τα τσιγάρα και τον καπνό για στριφτά τσιγάρα από την 20ή Μαΐου 2019.
                  
               
                     (3)
                  
                  
                     Το άρθρο 3 παράγραφος 1 του εκτελεστικού κανονισμού (ΕΕ) 2018/574 υποχρεώνει κάθε κράτος μέλος να ορίσει μια οντότητα («ο εκδότης αναγνωριστικών κωδικών») υπεύθυνη για την παραγωγή και την έκδοση των μοναδικών αναγνωριστικών κωδικών. Το άρθρο 3 παράγραφος 6 απαιτεί από τα κράτη μέλη να ειδοποιούν την Επιτροπή για τον διορισμό του εκδότη αναγνωριστικών κωδικών και τον κωδικό ταυτοποίησής του εντός ενός μήνα από τον διορισμό του.
                  
               
                     (4)
                  
                  
                     Το άρθρο 4 του εκτελεστικού κανονισμού (ΕΕ) 2018/574 θεσπίζει κανόνες σχετικά με τους εκδότες αναγνωριστικών κωδικών που είναι αρμόδιοι για τη δημιουργία και την έκδοση μοναδικών αναγνωριστικών κωδικών, ανάλογα με τον τόπο κατασκευής, εισαγωγής ή συσκευασίας των προϊόντων. Επιπλέον, δυνάμει του άρθρου 4 παράγραφος 1 δεύτερο εδάφιο, ένα κράτος μέλος μπορεί να απαιτεί ο διορισμένος εκδότης να είναι ικανός να παράγει και να εκδίδει μοναδικούς αναγνωριστικούς κωδικούς για όλα τα προϊόντα καπνού που διατίθενται στην αγορά του.
                  
               
                     (5)
                  
                  
                     Το άρθρο 4 παράγραφος 5 του εκτελεστικού κανονισμού (ΕΕ) 2018/574 προβλέπει ότι, στην περίπτωση προσωρινής απουσίας του αρμόδιου εκδότη αναγνωριστικών κωδικών, η Επιτροπή μπορεί να επιτρέπει σε οικονομικούς φορείς να χρησιμοποιούν τις υπηρεσίες άλλου εκδότη αναγνωριστικών κωδικών ο οποίος έχει ήδη διοριστεί σύμφωνα με το άρθρο 3 του εν λόγω κανονισμού.
                  
               
                     (6)
                  
                  
                     Το άρθρο 9 παράγραφος 2 και το άρθρο 13 παράγραφος 2 του εκτελεστικού κανονισμού (ΕΕ) 2018/574 απαιτούν από τους οικονομικούς φορείς που υποβάλλουν αιτήσεις για μοναδικά αναγνωριστικά σε επίπεδο μονάδας ή συνόλου, να παρέχουν τις πληροφορίες που απαριθμούνται στα σημεία 2.1 και 2.2 του τμήματος 2 του κεφαλαίου II του παραρτήματος ΙΙ του εν λόγω κανονισμού. Οι πληροφορίες αυτές είναι απαραίτητες για τη δημιουργία των μοναδικών αναγνωριστικών και περιλαμβάνουν αναγνωριστικούς κωδικούς που επιτρέπουν την καταχώριση οικονομικών φορέων, μονάδων και μηχανημάτων στο σύστημα ιχνηλασιμότητας. Επομένως, οι αναγνωριστικοί κωδικοί είναι ουσιώδεις για να μπορούν οι οικονομικοί φορείς να ζητούν μοναδικά αναγνωριστικά από τον αρμόδιο εκδότη αναγνωριστικών κωδικών. Επιπλέον, τα μοναδικά αναγνωριστικά και οι αναγνωριστικοί κωδικοί είναι από κοινού απαραίτητα για την καταγραφή και τη διαβίβαση πληροφοριών σχετικά με την κίνηση των προϊόντων και τα συναλλακτικά γεγονότα. Οι κανόνες για την υποβολή αίτησης για αναγνωριστικούς κωδικούς οικονομικών φορέων, μονάδων και μηχανημάτων καθορίζονται στα άρθρα 14, 16 και 18 του εκτελεστικού κανονισμού (ΕΕ) 2018/574. Η ικανότητα των εκδοτών να εκδώσουν αναγνωριστικών κωδικών βασίζεται στην επιχειρησιακή τοποθεσία των οικονομικών φορέων.
                  
               
                     (7)
                  
                  
                     Κατά τη στιγμή της έκδοσης της παρούσας απόφασης, αρκετά κράτη μέλη δεν έχουν κοινοποιήσει στην Επιτροπή τον διορισμό των αντίστοιχων εκδοτών αναγνωριστικών σύμφωνα με το άρθρο 3 παράγραφος 6 του εκτελεστικού κανονισμού (ΕΕ) 2018/574. Απουσία ενός αρμόδιου εκδότη αναγνωριστικών, οι οικονομικοί φορείς δεν θα είναι σε θέση να ζητήσουν αναγνωριστικούς κωδικούς και τα μοναδικά αναγνωριστικά. Κατά συνέπεια, οι εν λόγω οικονομικοί φορείς θα κωλύονται να διαθέτουν τα προϊόντα τους στην αγορά. Κάτι τέτοιο θα μπορούσε να επηρεάσει την ομαλή λειτουργία της εσωτερικής αγοράς, ιδίως του ενδοκοινοτικού εμπορίου προϊόντων καπνού, και αυτό θα μπορούσε να θέσει σε κίνδυνο τον ίδιο τον σκοπό του συστήματος ιχνηλασιμότητας και την εξάλειψη του παράνομου εμπορίου προϊόντων καπνού.
                  
               
                     (8)
                  
                  
                     Προκειμένου να περιοριστεί σε κάποιο βαθμό η πιθανή στρέβλωση της ομαλής λειτουργίας της εσωτερικής αγοράς και να διασφαλιστεί ότι το σύστημα ιχνηλασιμότητας θα ξεκινήσει να λειτουργεί εγκαίρως, η Επιτροπή θα πρέπει για περιορισμένο χρονικό διάστημα να επιτρέψει, σύμφωνα με το άρθρο 4 παράγραφος 5 του εκτελεστικού κανονισμού (ΕΕ) 2018/574, στους οικονομικούς φορείς να χρησιμοποιούν τις υπηρεσίες ενός ήδη διορισμένου εκδότη αναγνωριστικών κωδικών.
                  
               
                     (9)
                  
                  
                     Είναι ευθύνη των ήδη διορισμένων εκδοτών αναγνωριστικών κωδικών, σύμφωνα με το άρθρο 3 παράγραφος 1 του εκτελεστικού κανονισμού (ΕΕ) 2018/574, να αποφασίσουν εάν θα αποδεχθούν αιτήσεις από οικονομικούς φορείς για τη δημιουργία και την έκδοση μοναδικών αναγνωριστικών. Σε περίπτωση προσωρινής απουσίας του αρμόδιου εκδότη αναγνωριστικών, άλλοι διορισμένοι εκδότες μπορούν επίσης να παρέχουν στους οικονομικούς φορείς τους αναγνωριστικούς κωδικούς που είναι απαραίτητοι για τη δημιουργία και την έκδοση των μοναδικών αναγνωριστικών κωδικών προκειμένου να εκπληρώνονται οι υποχρεώσεις που ορίζονται στο άρθρο 15 παράγραφος 5 της οδηγίας 2014/40/ΕΕ και στο κεφάλαιο VI του εκτελεστικού κανονισμού (ΕΕ) 2018/574. Η παροχή συμπληρωματικών υπηρεσιών δεν θα πρέπει σε καμία περίπτωση να θέτει σε κίνδυνο τις άλλες λειτουργίες του εκδότη αναγνωριστικών κωδικών.
                  
               
                     (10)
                  
                  
                     Οι αναγνωριστικοί κωδικοί που δημιουργούνται από τους εκδότες στην προσωρινή απουσία του αρμόδιου εκδότη αναγνωριστικών κωδικών θα πρέπει να διαβιβάζονται στον αρμόδιο εκδότη μόλις αυτός διοριστεί μαζί με άλλες σχετικές πληροφορίες που αναφέρονται στο άρθρο 14 παράγραφος 2, στο άρθρο 16 παράγραφος 2 και στο άρθρο 18 παράγραφος 2 του εκτελεστικού κανονισμού (ΕΕ) 2018/574. Η διαβίβαση θα πρέπει να πραγματοποιείται ηλεκτρονικά χωρίς αδικαιολόγητη καθυστέρηση βάσει αιτήματος του αρμόδιου εκδότη αναγνωριστικών κωδικών προς τους εκδότες αναγνωριστικών κωδικών που αποφάσισαν να δημιουργήσουν τους αναγνωριστικούς κωδικούς κατά την προσωρινή απουσία του αρμόδιου εκδότη αναγνωριστικών κωδικών.
                  
               
                     (11)
                  
                  
                     Η έγκριση για τη χρήση των υπηρεσιών άλλου εκδότη αναγνωριστικών κωδικών δυνάμει του άρθρου 4 παράγραφος 5 του εκτελεστικού κανονισμού (ΕΕ) 2018/574 θα πρέπει να εφαρμόζεται μόνο σε περίπτωση προσωρινής απουσίας του αρμόδιου εκδότη αναγνωριστικών κωδικών.
                  
               
                     (12)
                  
                  
                     Η απόφαση δεν θα πρέπει να θίγει τους κανόνες επάρκειας που ορίζονται στον εκτελεστικό κανονισμό (ΕΕ) 2018/574 όσον αφορά την έκδοση και την καταχώριση κωδικών οικονομικών φορέων και μονάδων για τους φορείς εκμετάλλευσης πρώτων καταστημάτων λιανικής πώλησης.
                  
               
                     (13)
                  
                  
                     Λαμβάνοντας υπόψη ότι το σύστημα ιχνηλασιμότητας όπως ορίζεται στο άρθρο 15 της οδηγίας 2014/40/ΕΕ θα εφαρμόζεται στα τσιγάρα και τον καπνό για στριφτά τσιγάρα από την 20ή Μαΐου 2019, η εν λόγω απόφαση θα πρέπει να αρχίσει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
                  
               
                     (14)
                  
                  
                     Δεδομένου του προσωρινού χαρακτήρα της έγκρισης σύμφωνα με το άρθρο 4 παράγραφος 5 του εκτελεστικού κανονισμού (ΕΕ) 2018/574, η Επιτροπή θεωρεί αναγκαίο να περιοριστεί χρονικά η εν λόγω απόφαση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Επιτροπή εγκρίνει, σύμφωνα με το άρθρο 4 παράγραφος 5 του εκτελεστικού κανονισμού (ΕΕ) 2018/574, οικονομικούς φορείς που ορίζονται στο άρθρο 2 σημείο 2 του εν λόγω κανονισμού να χρησιμοποιούν τις υπηρεσίες άλλου εκδότη αναγνωριστικών κωδικών, ο οποίος έχει διοριστεί σύμφωνα με το άρθρο 3 του εκτελεστικού κανονισμού (ΕΕ) 2018/574.
            Η έγκριση που αναφέρεται στο πρώτο εδάφιο ισχύει μόνο κατά τη διάρκεια της προσωρινής απουσίας του αρμόδιου εκδότη αναγνωριστικών κωδικών και σε κάθε περίπτωση όχι αργότερα από τις 31 Δεκεμβρίου 2019.
            Η εν λόγω απόφαση δεν θίγει τους κανόνες περί επάρκειας που καθορίζονται στον εκτελεστικό κανονισμό (ΕΕ) 2018/574 αναφορικά με την έκδοση και καταχώριση των κωδικών οικονομικών φορέων και μονάδων για τους φορείς εκμετάλλευσης πρώτων καταστημάτων λιανικής πώλησης
         
         
            Άρθρο 2
            Οι αναγνωριστικοί κωδικοί οικονομικού φορέα, μονάδας και μηχανήματος που δημιουργούνται από τους εκδότες αναγνωριστικών κωδικών κατά την προσωρινή απουσία του αρμόδιου εκδότη αναγνωριστικών κωδικών μεταφέρονται στον αρμόδιο εκδότη αναγνωριστικών κωδικών μόλις αυτός διοριστεί, κατόπιν αιτήματός του και χωρίς αδικαιολόγητη καθυστέρηση. Οι εν λόγω αναγνωριστικοί κωδικοί διαβιβάζονται μαζί με άλλες σχετικές πληροφορίες που αναφέρονται στο άρθρο 14 παράγραφος 2, στο άρθρο 16 παράγραφος 2 και στο άρθρο 18 παράγραφος 2 του εκτελεστικού κανονισμού (ΕΕ) 2018/574.
            Η διαβίβαση θα πρέπει να γίνει ηλεκτρονικά.
            Οι οικονομικοί φορείς ενημερώνονται σχετικά με τη διαβίβαση από τον αρμόδιο εκδότη αναγνωριστικών κωδικών.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται έως και την 31η Δεκεμβρίου 2019.
         
         
            Βρυξέλλες, 2 Μαΐου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 127 της 29.4.2014, σ. 1.
         
            (2)  Εκτελεστικός κανονισμός (ΕΕ) 2018/574 της Επιτροπής, της 15ης Δεκεμβρίου 2017, για τα τεχνικά πρότυπα για τη δημιουργία και τη λειτουργία συστήματος ιχνηλασιμότητας για τα προϊόντα καπνού (ΕΕ L 96 της 16.4.2018, σ. 7).
         
            (3)  Πρωτόκολλο για την εξάλειψη του παράνομου εμπορίου προϊόντων καπνού της σύμβασης-πλαισίου της Παγκόσμιας Οργάνωσης Υγείας για τον έλεγχο του καπνού (ΕΕ L 268 της 1.10.2016, σ. 10).
         
            (4)  Απόφαση (ΕΕ) 2016/1749 του Συμβουλίου, της 17ης Ιουνίου 2016, για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, εξαιρουμένων των διατάξεών του που εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης (ΕΕ L 268 της 1.10.2016, σ. 1). Απόφαση (ΕΕ) 2016/1750 του Συμβουλίου, της 17ης Ιουνίου 2016, για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, όσον αφορά τις διατάξεις του για τις υποχρεώσεις σχετικά με τη δικαστική συνεργασία σε ποινικές υποθέσεις και τον ορισμό των ποινικών αδικημάτων (ΕΕ L 268 της 1.10.2016, σ. 6).